欧冶子铸剑赋（以雷公发鼓蛟龙捧炉为韵）
白行简 (Tang)
先王之御天下也。与物为公。知文不足以独理。故资武以为雄。弧矢之利。以征不服。剑戟之用。以威远戎。俾梯山而入贡。故率土而向风。懿夫欧冶。实曰良工。铸龙泉之剑。鍊耶溪之铜。于是制良模。启洪炉。炎炭赫以震爇。大冶屹而山孤。其始作也。烟气成阵。橐声若雷。三光动色。六气飞灰。蛟龙捧炉。雷公击节。龙势初成。玉匣新发。利可吹毛。光能莹雪。此剑之德。百夫称杰。此剑之用。千里流血。岂比乎解牛之刃。自谓良庖。倒载之干。虎皮以包。蒙庄说之以喻道。周处凭之以斩蛟。荆轲一拔以击秦柱。汉高三尺以定天下。士庶得以安身。王侯得以辟土。是知剑也。藉以防虞。岂比乐云。不在钟鼓。既而切玉期用。剸犀是逢。常闻静乱。旧说为龙。佩服是宜。则圣哲攸重。弃捐不可。故牛斗是冲。冯谖再弹。而见于下客。季札一返。空挂于长松。逮夫边尘欲飞。邦人斯恐。猛士挥戈。谋臣贾勇。是歼是灭。再持再捧。四夷慑之以宁居。一人得之以垂拱。是剑也古今之重。是剑也荷君之宠。